**О Б Р А З Л О Ж Е Њ Е**

**I. Прав­ни основ за до­но­ше­ње одлуке**

Правни основ за доношење Одлуке садржан је у члану 48. став 1. а у вези са чл. 41. и 42. Закона о културном наслеђу („Службени гласник РС”, број 129/21), којим је прописан садржај акта о утврђивању, обухват мера заштите које се утврђују, као и да Народна скупштина утврђује културна добра од изузетног значаја, и члану 8. став 1. Закона о Народној скупштини („Службени гласник РС”, број 9/10) којим је прописано да Народна скупштина доноси закон, буџет, завршни рачун, план развоја, просторни план, пословник, стратегију, декларацију, резолуцију, препоруку, одлуку, закључак и аутентично тумачење.

**II. Разлози за доношење одлуке**

Археолошко налазиште Царичин град (Iustiniana Prima) представља једини утврђени град који је у првој половини шестог века, као задужбина рановизантијског императора царa Јустинијанa (527-565), изграђен из темеља на одабраном месту, на којем до тада није било никакве градње, у византијској провинцији из које је цар потекао. Сачувани и истражени остаци утврђења и објеката на археолошком налазишту и у његовој непосредној околини, су изванредан архитектонски пример ранохришћанске цивилизације настале на тлу северног Илирика. Почетком седмог века, неколико деценија после оснивања, Јустинијанова задужбина је напуштена услед упада Словена и престанка византијске управе над практично целим Илириком. Међутим, упркос кратком трајању, Царичин град је постао важно сведочанство о духовном животу, организацији друштва и градитељским умећима житеља рановизантијског царства.

Утврђено насеље на Царичином Граду које је дужине преко 500 м, подигнуто је на издуженој и узвишеној стени уоквиреној са источне, западне и северне стране Царичинском и Свињаричком реком. Урбано језгро утврђене целине сачињено је од три засебна, а повезана дела: Акропоља, Горњег и Доњег града. На њих се надовезују широко подграђе и мања или већа утврђења у ближој и даљој околини. На највишем платоу, на северном завршетку греде, који доминира над околином, постављен је Акропољ, неправилног полигоналног облика, оквирних димензија 100x100 м. Испод њега, на благим падинама које се у широком луку спуштају ка истоку, северу и југу, лежи Горњи град дужине око 300 м, и ширине од 230 м у северном до 100 м у јужном делу. На јужни део Горњег града наслања се нова целина - Доњи град, који заузима издужени раван плато неправилног правоугаоног облика, дужине око 220 м и ширине од 120 до 100 м. На платоима и падинама око утврђеног града налазило се подграђе брањено са јужне стране великим одбрамбеним ровом, док га је са источне и северне штитила фортификација у сухозиду. У оквиру овог брањеног простора, али и изван њега, било је подигнуто низ грађевина, док су на обалама река биле смештене занатске радионице. На Царичинској реци налазила се брана-мост изнад које се, на једном ћувику, уздизало мање утврђење правоугаоног облика, данас названо Свети Илија. Мрежу непосредне одбране града чиниле су још три фортификације: на истоку осматрачница на локалитету Кулиште - Језеро, на северу утврђење код Сакицола и на југозападу Горње Градиште код села Свињарица.

Моћни бедеми сазидани од камена у кречном везиву бранили су ужи простор града величине око 7,4 хектара. Градско подграђе се простирало на знатно већој површини – 15,2 хектара, а на обалама река је био занатски центар. Када се анализира урбанистичка схема онда је Царичин град са Акропољем, централним тргом и низом улица са портицима, тип насеља које је изграђено по узору на источне градове. Међутим, његови унутрашњи простори су решени по узору на римско градитељство јер су пројектовани по систему блокова / инсула (insulae).

Акропољ je смештен на заравњеном платоу Горњег града и опасан је бедемом ојачаним истуреним потковичастим кулама, смештеним са обе стране источне капије, као и на северном и јужном бедему, док су се на јужној и северној куртини налазиле правоугаоне истурене куле. Цео простор Акропоља, подељен на два дела централном улицом са портицима постављеном у оси североисток – југозапад, био је наменски одређен за сакрални простор, као и за смештај епископског седишта. На јужној половини подигнута је катедрална црква са крстионицом и једним мањим објектом, протумеченим као “Консигнаторијум”, док се на северном делу налазио комплекс од три грађевине, у литератури познат као Епископски двор.

Епископска базилика спада међу прве споменике откривене на Царичином Граду, још 1912. године. Реч је о импресивној тробродној и троапсидалној цркви са нартексом и атријумом са великом писцином. Подови централног брода, а вероватно и бочних, као и нартекса, били су покривени мозаицима. На базилику се са јужне стране, једним портиком, надовезује монументална крстионица која представља грађевину квадратне основе. Централни простор је тетраконхалне основе, док су у угловима баптистеријума биле постављене четири правоугаоне просторије неједнаких димензија. У централном простору, испод куполе, била је смештена писцина у облику крста обложена мермером. У јужном делу Акропоља, паралелно са бедемом, налази се грађевина правоугаоне основе која је протумачена као“Консигнаторијум”.

На северном делу Акропоља простире се комплекс од три грађевинске целине. Централно место заузима објекат са репрезентативном просторијом са правоугаоном апсидом на северу и бочним анексима. Основе друга два објекта, источног са две просторије неједнаких димензија и западног са неколико просторија међусобно повезаних, биле су условљене са једне стране северним портиком, а са друге близином бедема. Остаци степеништа указују да су поменути објекти имали спрат. Овај грађевински комплекс протумачен је као епископски двор са пратећим објектима. Официјелност целог простора јасно је подвучена репрезентативном грађевином са апсидом у средишту комплекса.

Најразвијенију целину на Царичином граду представља Горњи град опасан бедемом са кулама, на чијем је највишем, северозападном делу подигнут Акропољ као засебна целина. Средишњи део Горњег града представљао је кружни трг, где су се укрштале главне градске комуникације, које су делиле фортифицирану површину на четири неједнака дела. Знатну улогу у формирању урбанистичке структуре имао је пад терена, који је захтевао терасаста решења простора, као и подизање објеката у више нивоа. Око трга, тријумфалног карактера, као и дуж улица са покривеним тремовима подигнут је низ грађевина култног, управног, трговачког и јавног садржаја.

Истражени су делови улица Горњег града које су биле уз кружни трг. Улице су биле са широким коловозом, поплочаним великим неправилним каменим блоковима и са покривеним портицима, који су имали подове од опеке. Испод улица налазили су се одводни канали - клоаке који су спроводили отпадне воде ван града.

У југозападном делу Горњег града налази се објекат, идентификован као *principia* - седиште војног команданта гарнизона, који представља комплекс грађевина чији је првобитни план доживео знатне измене. Иницијални објекат представљао је у основи тробродну грађевину подигнуту уз јужни и западни бедем, са којима је била повезана преградним зидовима. Централна грађевина са свечаном салом завршавала се правоугаоном апсидом. Цео комплекс је знатно проширен изградњом два нова тракта, две издужене просторије намењене администрацији. Истовремено је формиран и атријум, а кроз радње уз западни портик пробијен је нови улаз.

У Горњем граду од сакралних објеката истражене су базилика са криптом, крстообразна базилика и мања тробродна базилика. Базилика са криптом, подигнута на терасама, ванредан је пример градитељског умећа. Сама црква састоји се од три дела: централног и бочних бродова, крипте - смештене испод бродова и атријума. Посебност цркве представља крипта са масивним зидовима, састављена од централне и две бочне просторије које су биле покривене полуобличастим сводовима. Горњи централни и бочни бродови чинили су централни део цркве, подељен са два низа стубова са јонским импост капителима. Црква је била богато украшена фрескама, зидним и подним мозаицима, о чему сведоче фрагментарни налази у слојевима рушења. На цркву се надовезује атријум са покривеним тремовима и са поплочаним средишњим простором. Уз јужну улицу, у источној половини Горњег града, уздизала се крстообразна црква, која представља једну од најслабије очуваних грађевина. Централни простор цркве је у облику грчког крста, са полукружном апсидом на истоку. Са западне стране се пак налази отворен атријум покривен тремовима са источне, северне и јужне стране. Цркви се приступало са улице преко источног портика, украшеног стубовима и великим степенишним прилазом. Поред налаза једностваних јонских импост капитела који су красили портик атријума, откривена су и два мања са стилизованим акантовим лишћем који, вероватно, припадају циборијуму. Подно Акропоља налази се мања тробродна базилика са нартексом са пастофоријама и отвореним портиком. Унутрашњи простор цркве је, за разлику од других базилика, био издељен на бродове са два низа од по три зидана ступца, при чему се централни брод завршавао полукружном апсидом. Јужно од базилике делимично је откривена грађевина опредељена као градска вила. Реч је о објекту састављеном од низа засебних просторија. Грађевини се прилазило са јужне стране, одакле се улазило у предворје које је било одвојено од атријума низом од два стуба са једноставним импост капителима, украшеним представом крста у медаљону. Кућа је, судећи по налазу степеништа, имала спрат.

Фортификација Горњег града слабо је проучена и до сада су истражене две капије, делови бедема уз саме капије, као и неколико кула. Источна капија је сазидана на стрмим падинама и са степенишним прилазом. Она је потковичасте основе, а са обе стране је брањена правоугаоним истуреним кулама. Преко јужне капије која је била брањена истуреним петоугаоним кулама, одвијао се главни колски саобраћај, а за пешаке су постојале потерне смештене са супротних страна кула. Са унутрашње стране западног тракта јужног бедема истражена је угаона кула - резервоар. Овај изванредни објекат имао је зидове ојачане импрегнираним водонепропустивим малтером, због тога што је био крајње одредиште акведукта. У резервоару се акумулирала вода која је даље спровођена оловним цевима ка северном делу Горњег града.

Доњи градје изграђен на издуженом заравњеном платоу који је опасан бедемима са кулама, а са јужне, лако приступачне стране заштићен великим одбрамбеним ровом. Фортификација Доњег града је имала две капије сличних основа, обе фланкиране истуреним правоугаоним кулама и са степенишним прилазима. Уз западни и јужни бедем су постојале правоугаоне истурене куле. Најбоље је проучен западни тракт јужног бедема са капијом, кулом, потерном и степеништем, малом правоугаоном средишњом кулом и угаоном, југозападном кулом са акведуктом. Најважнија је угаона кула кроз коју је пролазио акведукт који је са јужне стране прилазио граду. Акведукт је затим пролазио испод шетне стазе западног бедема, до велике цистерне у Доњем граду и угаоне, југозападне куле - резервоара Горњег града.

У Доњем граду су истраживане источна и јужна улица. Коловоз источне улице, изграђен је од великих камених блокова, а очувани северни портик имао је правоугаоне ступце на западној страни. Јужна улица се знатно ломи у свом горњем делу, што је последица оријентације два најважнија објекта Доњег града: базилике са трансептом и велике цистерне. Стилобат портика у јужној половини улице, красили су стубови са јонским импост капителима. Испод обе улице констатована је клоака - велики одводни канал.

Уз јужну улицу, наслоњену на северни портик источне улице, подигнута је двојна базилика неправилне основе која је била диктирана правцем пружања комуникација. Црква је једноставног плана са две дугачке просторије неједнаких дужина, које се завршавају полукружним апсидама и правоугаоним предворјем. У оквиру базилике констатована су седишта у апсидама, у северној просторији, као и у предворју. Двојна црква доживела је знатне промене које су се огледале како у промени њеног основног плана - том приликом дозидано је поменуто предворје, тако и у изменама унутрашњег простора - пробијањем нових врата и доградњама у апсидама.

Једну од најрепрезентативнијих грађевина на Царичином Граду представља базилика са трансептом, која се од осталих објеката издваја својим добро очуваним подним мозаицима, откривеним у наосу. Ради се о тробродној цркви са нартексом и атријумом. Зидови базилике били су богато украшени мермерним плочама, зидним мозаицима, као и фрескама. О њеној декорацији најбоље сведоче подни мозаици очувани у нартексу и средњем броду, а делом и у олтарском простору. Међу бројним композицијама издвајају се представе доброг пастира, сцена лова, ратника, кентаура, Амазонки и животиња. Међу налазима бројне камене пластике посебно место заузима фрагментовани јонски импост капител са уклесаним латинским монограмом цара Јустинијана I (527-565).

Западно од базилике са трансептом је највећи објекат на Царичином граду, велика градска цистерна квадратног облика, оквирних димензија 40 x 40 м, подигнута између западног бедема Доњег града и јужне улице. Приликом њеног истраживања, у оквиру једне сонде откривено је неколико крстастих стубаца од опека, као и делови лукова од опеке, који јасно указују да је била засведена. Цистерна је била укопана и својом једном страном се наслањала на западни бедем. Са преостале три стране је била ојачана моћним зидовима, чији се остаци назиру у конфигурацији терена.

Северно од цистерне и подно јужног бедема Горњег града, налазе се терме, делом изграђене преко западног портика јужне улице. Наиме, на портик јужне улице належе једна триконхална просторија која представља свлачионицу - *apodyterium*, из које се ступало у издужену правоугаону собу са кадама за хладну воду - *frigidarium*, а затим у још две собе за топлу воду - *caldarium*. У западној просторији откривен је хипокауст, а испод друге ложиште - *praefurnium*.

Поред низа јавних и сакралних објеката у Доњем граду постојала је и четврт са низом приватних објеката. Реч је о простору уз јужни и западни бедем, где је откривено неколико грађевина распоређених у два низа. Први чине куће са развијенијом основом окренуте ка портику, а други појединачни објекти постављени уз западни бедем. Откривене куће, од којих су многе имале спрат, показују сву разноврсност стамбене архитектуре. Тако су констатоване једноставне куће са једном просторијом, али и развијени вишеодајни типови, са унутрашњим атријумом, тремовима, предворјем и централном одајом. Слободан простор између стамбених објеката био је предвиђен за бројне и разноврсне економске зграде.

Ван градских бедема се, на равном платоу са јужне стране града и на благим падинама са источне и западне стране, развило подграђе, које је са јужне приступачне стране имало велики одбрамбени ров, а са северне и источне бедем у сухозиду. У оквиру подграђа, али и ван њега, истражено је неколико сакралних објеката и јавних грађевина. Један од објеката су терме које су подигнуте према античким узорима, са великим простором за свлачење – *apodyterium,* у виду атријума крстасте основе, где су биле смештене и каде за хладну воду - *frigidarium* и мањи правоугаони простор за прање ногу – *tepidarium*. Грађевина се на истоку завршавала великом салом са правоугаоним проширењима са хипокаустом. Сала је била подељена на две просторије, западну за презнојавање - *laconicum* и источну са топлом водом - *caldarium*, испод које се налазила просторија са ложиштем – *praefurnium*. Атријум је био украшен подним мозаиком са представама разних животиња (паун, ној, овца, срна, пантер) изведених у квадратним пољима, која су била оивичена плетеницама. Насупрот томе, мозаици у тремовима су били у виду геометријских мотива.

Недалеко од југоисточне угаоне куле Доњег града археолошки је истражена триконхална црква. Црква има наос, нартекс са анексима и атријум са покривеним тремовима. Олтарска апсида је изнутра полукружна, а споља трочлана. У оквиру цркве, у јужној конхи наоса, је откривена зидана гробница. Ван брањеног простора, на јужном платоу је смештена једнобродна базилика, неправилне основе. На јужном платоу су откривени и остаци некрополе, од које је истражено 10 гробова одраслих особа и деце.

Уз обале река које окружују сам локалитет, налазили су се занатски центри, па су тако код Свињаричке реке констатоване цигларске пећи, док су поред Царичинске вероватно биле пећи за топљење руде. На Царичинској реци налазе се остаци бране-моста лучне основе, чији зидови, дебљине 4 м, затварају ток реке између западних падина града и мањег ћувика са источне стране, на коме се налазило утврђење. Ова фортификација је једна у низу које су штитиле приступ граду. То је мање утврђење неправилне основе, чији се трагови назиру у конфигурацији терена. Углови бедема били су, највероватније, ојачани истуреним кулама.

Царичин град је имао и решено снабдевање питком водом преко Акведукта, који је био дуг око 20 км, чији извор је каптиран подно Петрове горе на Радану и који је изузетно дело тадашњег времена. Акведукт је у град улазио кроз југозападну угаону кулу Доњег града, где се могу пратити његови надземни делови. Акведукт је био надземан, постављен на ступцима и луковима који су носили водоводни канал. Размак између стубаца износио је око 3 м. Акведукт је доведен са Радан планине, а каптиран је на Петровој гори, на висинској коти од око 1120 м, на Доброј води (данас Стругарска река) у усеку између два узвишења. Ради се о озиданом каналу од камена и опеке у хидростатичком кречном везиву, дужине око 20 км. Откривени су и делови трасе пута који је служио приликом изградње акведукта, а потом за његово одржавање. Траса акведукта је штићена утврђењима, од којих су до сада позната два: оно на Малом камену је бранило саму каптажу, док је утврда на Горњем градишту штитила и акведукт и велики мост код села Бачевине, преко кога је акведукт преведен изнад Свињаричке реке, даље ка Царичином граду.

Одбрамбени систем Јустинијане Приме састојао се од неколико прстенова градских бедема са око 40 кула, ровова, палисада и од спољашњег прстена фортификација, који су чинили: утврђење на брду Свети Илија, утврђење Горње градиште у селу Свињарица, затим оно на локалитету Градиште у Секицолу и кула осматрачница на потесу Кулиште Језеро. На брду Свети Илија је током 6. века саграђена, техником opus mixtum, тврђава трапезоидне основе са угаоним кулама и великом базиликом у централном делу. Тврђава је штитила прилаз граду са истока и брану са акумулационим језером на Царичинској реци. Око један километар западно од Царичиног града, на локалитету Горње градиште код села Свињарица, налази се фортификација шестоугаоне основе, чији бедеми су дужине 30 и 32 м. Била је опасана ровом и шанчевима, а осим заштите јужног прилаза граду, штитила је мост са акведуктом преко Свињаричке реке код данашње Бачевине. Градиште у Секицолу је подигнуто 3 км северније од Царичиног града, на доминантном врху и стрмим падинама брда које се уздиже изнад Царичинске реке. То је веће утврђење, површине око 2,50 ха, са црквом и бројним грађевинама од којих је једна највероватније била цистерна. На потесу Кулиште Језеро, североисточно од археолошког налазишта, на благо уздигнутој падини су остаци куле осматрачнице са које се пружао одличан преглед на најближу околину Царичиног града. Овако организован фортификациони прстен пружао је добру заштиту утврђеном граду са свих страна, што је значајно и у светлу чињенице да је ту било седиште архиепископије рановизантијске провинције Илирик.

Прокопије из Цезареје, биограф цара Јустинијана, је у својој четвртој књизи, која говори о грађевинама, описао Јустинијану Приму на следећи начин: … “Сазидавши тамо и водовод, постиже да град непрекидно обилује непресушном водом. И много других знатних и помена достојних (грађевина) саградио је оснивач града. Није лако побројати све храмове божје, немогуће је описати све зграде за надлештва, величину тремова, лепоту тргова, чесме, улице, купатила, продавнице. Беше то просто напросто град велик и многољудан и у сваком другом погледу напредан и достојан да буде метропола читаве области. Јер до толико великог значаја се успео. Поред тога одабран је и за архиепископско седиште Илирика, пошто су остали градови изостајали за њим као првим градом по величини“. Прокопијево панегиричко писање о величини и лепоти града се можда некада чинило претераним док археолошким истраживањима није потврђено да откривени остаци архитектуре, камене пластике, подних мозаика и други многобројни налази у потпуности потврђују његове описе задужбине византијског василевса.

Прва истраживања археолошког налазишта су започела 1912. године и са прекидима трају до данас.

Генерално сагледано, стање архитектуре, мозаика и изложене архитектонске пластике Царичиног града неадекватно је за археолошко налазиште од изузетног значаја за Републику Србију. Већина конзерваторских радова на локалитету датирају у период између 1975. и 1985. године. На готово свим објектима, било да су изведени конерваторско рестаураторски радови или не, евидентирана су мања и већа оштећења и неопходни су рестаураторски радови, али и редефинисање презентације истих.

Документација о непокретности којa је археолошко налазиште налази се у Републичком заводу за заштиту споменика културе и води се у Централном регистру под бројем АН 24 од 1949. године.

**III. Објашњење основних правних института и појединачних решења**

Тачком 1. утврђује се основни подаци о непокретном културном добру.

Тачком 2. наведени су опис изгледа и стања непокретног културног добра и појединих његових делова.

Тачком 3. наведене су границе непокретног културног добра и граница његове за­шти­ће­не око­ли­не.

Тачком 4. наведени су подаци о власнику и држаоцу непокретног културног добра и заштићене околине непокретног културног добра.

Тачком 5. образложене су вредности и особености непокретног културног добра

Тачком 6. утврђена је категорија непокретног културног добра.

Тачком 7. утврђују се мере заштите, намена и начин чувања, одржавања и коришћења непокретног културног добра, и његове заштићене околине.

Тачком 8. утврђен је саставни део ове одлуке.

Тачком 9. прописано је ступање на снагу ове одлуке.

**IV. Процена финансијских средстава потребних за спровођење одлуке**

За спро­во­ђе­ње ове од­лу­ке ни­је по­треб­но обез­бе­ди­ти сред­ства у бу­џе­ту Ре­пу­бли­ке Србиј